ଅବଦୁଲ କଲାମ ଦ୍ୱୀପପୁଞ୍ଜ

**ଅବଦୁଲ କଲାମ ଦ୍ୱୀପପୁଞ୍ଜ** ଭାରତର ପୂର୍ବ ଉପକୂଳରେ ଥିବା ରାଜ୍ୟ ଓଡ଼ିଶାର ଭଦ୍ରକ ଜିଲ୍ଲାରେ ଅବସ୍ଥିତ । ଏହାର ପୂର୍ବରୁ ଏହା ଓଡ଼ିଶାର ରାଜଧାନୀ ଭୁବନେଶ୍ୱରଠାରୁ ୧୫୦ କିମି ପୂର୍ବକୁ ଅବସ୍ଥିତ । *ହ୍ୱିଲର ଦ୍ୱୀପପୁଞ୍ଜ* ନାମରେ ପରିଚିତ ଥିଲା । ବ୍ରିଟିଶ ସରକାରଙ୍କ ଲେଫ୍ଟନାଣ୍ଟ କମାଣ୍ଡର *ହ୍ୟୁଗ ହ୍ୱିଲର*ଙ୍କ ନାମାନୁସାରେ ଏହି ଦ୍ୱୀପପୁଞ୍ଜର ନାମ ହ୍ୱିଲର ଦ୍ୱୀପପୁଞ୍ଜ ରହିଥିଲା । ୨୦୧୫ ମସିହା ସେପ୍ଟେମ୍ବର ୪ ତାରିଖରେ ଭାରତର ପୂର୍ବତନ ରାଷ୍ଟ୍ରପତି ଏ. ପି. ଜେ. ଅବଦୁଲ କଲାମଙ୍କ ନାମରେ ଏହି ଦ୍ୱୀପପୁଞ୍ଜକୁ ଅବଦୁଲ କଲାମ ଦ୍ୱୀପପୁଞ୍ଜ ନାମରେ ନାମିତ କରାଯାଇଥିଲା । ଏହି ଦ୍ୱୀପପୁଞ୍ଜରେ ଏକୀକୃତ ପରୀକ୍ଷଣ ରେଞ୍ଜ ମିସାଇଲ ପରୀକ୍ଷଣ ସୁବିଧା ରହିଛି । ଏହିଠାରୁ ଆକାଶ, ଅଗ୍ନୀ, ଅସ୍ତ୍ର, ବ୍ରାହ୍ମୋସ, ନିର୍ଭୟ, ପ୍ରହାର, ପୃଥିବୀ, ସୌର୍ଯ୍ୟ, ଆଡ଼ଭାନ୍ସଡ଼ ଏୟାର ଡିଫେନ୍ସ, ପୃଥିବୀ ଏୟାର ଡିଫେନ୍ସ, ଏଏସଏଟି ମିସାଇଲ ଆଦି ମିସାଇଲର ପରୀକ୍ଷଣ କରାଯାଇଛି ।

## ଅବସ୍ଥିତି 
ଅବଦୁଲ କଲାମ ଦ୍ୱୀପପୁଞ୍ଜ, ବଙ୍ଗୋପସାଗରରେ ଥିବା ୫ଟି ଛୋଟ ଦ୍ୱୀପର ସମଷ୍ଠି । ଏହା ଭାରତର ପୂର୍ବତଟଠାରୁ ୧୦ କିମି ଓ ବାଲେଶ୍ୱର ଜିଲ୍ଲାର ଚାନ୍ଦିପୁରଠାରୁ ୭୦ କିମି ପଶ୍ଚିମକୁ ଅବସ୍ଥିତ । ଏହି ଦ୍ୱୀପପୁଞ୍ଜର ଦୌର୍ଘ ପ୍ରାୟ ୨ କିମି ଓ କ୍ଷେତ୍ରଫଳ ୩୯୦ ଏକର । ଏହା ଭଦ୍ରକ ଜିଲ୍ଲାରେ ଅବସ୍ଥିତ । ଧାମରା ବନ୍ଦର ଏହାର ନିକଟସ୍ଥ ବନ୍ଦର ।  

## ଏକୀକୃତ ପରୀକ୍ଷଣ ରେଞ୍ଜ 
ଅବଦୁଲ କଲାମ ଦ୍ୱୀପପୁଞ୍ଜ ଅନ୍ତର୍ଗତ ଏକୀକୃତ ପରୀକ୍ଷଣ ରେଞ୍ଜରେ ଥିବା ଦୁଇଟି କମ୍ପ୍ଲେକ୍ସ ମଧ୍ୟରୁ *ଲଞ୍ଚ କମ୍ପ୍ଲେକ୍ସ- ୪*ଟି ଅବଦୁଲ କଲାମ ଦ୍ୱୀପପୁଞ୍ଜରେ ଅଛି, ଅନ୍ୟ ଏକ *ଲଞ୍ଚ କମ୍ପ୍ଲେକ୍ସ- ୩* ଚାନ୍ଦିପୁରଠାରେ ଅଛି । ୧୯୮୦ ଦଶକରେ ଭାରତ ସରକାର ଅଗ୍ନୀ କ୍ଷେପଣାସ୍ତ୍ରର ପରୀକ୍ଷଣ ନିମନ୍ତେ ଏକ ଉପଯୋଗୀ ସ୍ଥାନର ଖୋଜିବା ଆରମ୍ଭ କରିଥିଲେ । ଡିଆରଡି଼ଓ ପ୍ରଥମେ ଚାନ୍ଦିପୁରଠାରେ ଏକ ଅସ୍ଥାୟୀ ପରୀକ୍ଷଣ ସଂସ୍ଥାନ ନିର୍ମାଣ କରିଥିଲେ । ୧୯୮୬ରେ ଭାରତ ସରକାର ବାଲିଆପାଳଠାରେ ଏକ ସ୍ଥାୟୀ ପରୀକ୍ଷଣ କେନ୍ଦ୍ର ନିର୍ମାଣ କରିବା ପାଇଁ ଘୋଷଣା କରିଥିଲେ । ଏଥିପାଇଁ ସ୍ଥାନୀୟ ୧୩୦ଟି ଗ୍ରାମର ୧,୩୦,୦୦୦ ବାସିନ୍ଦାଙ୍କୁ ବିସ୍ଥାପିତ କରିବାକୁ ଥିଲା । ୧୯୮୯ ମସିହା ମେ ମାସ ୨୨ ତାରିଖରେ ଅଗ୍ନୀ-୧ର ପରୀକ୍ଷଣ ଚାନ୍ଦିପୁରଠାରେ ଲଞ୍ଚ କମ୍ପ୍ଲେକ୍ସ- ୩ରେ କରାଯାଇଥିଲା । ୧୯୯୫ ମସିହାରେ ସରକାର ନିଜର ପୂର୍ବ ଘୋଷିତ ବାଲିଆପାଳ ପରୀକ୍ଷଣ କେନ୍ଦ୍ର ସ୍ଥାପନା କାର୍ଯ୍ୟକ୍ରମକୁ ବାତିଲ କରିଥିଲେ ଓ ଅବଦୁଲ କଲାମ ଦ୍ୱୀପପୁଞ୍ଜରେ ଲଞ୍ଚ କମ୍ପ୍ଲେକ୍ସ- ୪ ନିର୍ମାଣ କରିଥିଲେ ।  ୧୯୯୩ ମସିହାରେ ପୃଥିବୀ ମିସାଇଲର ସଫଳ ପରୀକ୍ଷଣ ପରେ, ଭାରତୀୟ ସେନା ତରଫରୁ ପୃଥିବୀ ମିସାଇଲର ସ୍ଥଳଭାଗରେ ପରୀକ୍ଷଣ କରିବା ପାଇଁ ଅନୁରୋଧ କରାଯାଇଥିଲା । ସେ ଦ୍ୱୀପପୁଞ୍ଜର ଆବିସ୍କାର ପରେ ପ୍ରଧାନମନ୍ତ୍ରୀ ପି. ଭି. ନରସିଂହ ରାଓ, ଓଡ଼ିଶାର ମୁଖ୍ୟମନ୍ତ୍ରୀ ବିଜୁ ପଟ୍ଟନାୟକଙ୍କୁ ସେ ଦ୍ୱୀପପୁଞ୍ଜକୁ ଅଧିଗ୍ରହଣ ପାଇଁ ଚିଠି ଲେଖିଥିଲେ । 

ଦ୍ୱୀପପୁଞ୍ଜର ଅଧିଗ୍ରହଣ କରିବା ପାଇଁ କଲାମ, ବିଜୁ ପଟ୍ଟନାୟକଙ୍କୁ ଭେଟିଥିଲେ । ସେ ଭେଟ ସମ୍ପର୍କରେ କଲାମ ଲେଖିଥିଲେ ଯେ, "ଅଧିଗ୍ରହଣ ବାବଦରେ ଫାଇଲଟି ବିଜୁ ବାବୁଙ୍କ ଟେବୁଲ ଉପରେ ଥୁଆ ହୋଇଥିଲା । ବିଜୁ ବାବୁ କହିଥିଲେ କଲାମ, ମୁଁ ତୁମକୁ ସେଠାରେ ଥିବା ୫ଟି ଦ୍ୱୀପକୁ ଡିଆରଡି଼ଓକୁ ସମ୍ପୂର୍ଣ୍ଣ ବିନାମୂଲ୍ୟରେ ଦେଇଦେବି, କିନ୍ତୁ ତୁମକୁ ମତେ ଗୋଟିଏ କଥା ଦେବାକୁ ପଡ଼ିବ । ମତେ ଏବେ ଚୀନ ଗସ୍ତରେ ଯିବାକୁ ନିମନ୍ତ୍ରଣ ଆସିଛି । ତୁମକୁ ଏମିତି ଏକ ମିସାଇଲ ତିଆରି କରିବାକୁ ପଡ଼ିବ ଯାହା ଭାରତରୁ ଚିନ ପର୍ଯ୍ୟନ୍ତ ଦୂରତା ଅତିକ୍ରମଣ କରିପାରିବ । ତୁମେ କଥା ଦେଲେ ଯାଇ, ମୁଁ ଚୀନ ଯିବି । କଲାମ କହିଥିଲେ, ୟେ ସେ ନିଶ୍ଚିତ ଏ ଦିଗରେ କାର୍ଯ୍ୟ କରିବେ । କଲାମ ଏ ବିଷୟରେ ଦେଶର ପ୍ରତିରକ୍ଷା ମନ୍ତ୍ରୀଙ୍କ ସହିତ ଏ ବାବଦରେ କଥା ହେଲେ ଓ ଦ୍ୱୀପଗୁଡି଼କୁ ବ୍ୟବହାର କରିବା ପାଇଁ ଅନୁମତି ମଧ୍ୟ ହାସଲ କଲେ ।" କଲାମ ଏହି ଦ୍ୱୀପପୁଞ୍ଜକୁ ନିଜର କର୍ମଭୂମୀ (ଥିଏଟର ଅଫ ଆକ୍ସନ) କହିଥିଲେ ।

୧୯୯୩ ମସିହା ନଭେମ୍ବର ୩୦ ତାରିଖରେ ଅବଦୁଲ କଲାମ ଦ୍ୱୀପପୁଞ୍ଜରୁ ପୃଥିବୀ ମିସାଲର ସଫଳ ପରୀକ୍ଷଣ କରାଯାଇଥିଲା । ଏହି ଦ୍ୱୀପପୁଞ୍ଜଙ୍କୁ କେବଳ ବୁଡ଼ାଜାହାଜଦ୍ୱାରା ପରିବହନର ବ୍ୟବସ୍ଥା ଅଛି । ଏଠାରେ ଡିଆରଡ଼ିଓ ବୈଜ୍ଞାନିକ ଓ ଅନ୍ୟାନ୍ୟ କର୍ମଚାରୀମାନଙ୍କପାଇଁ ସରକାରୀ କ୍ୱାର୍ଟର ମଧ୍ୟ ନିର୍ମାଣ କରାଯାଇଛି । ଡିଆରଡ଼ିଓ ଅନୁସାରେ ୨୦୧୩ ମସିହା ଫେବୃଆରୀ-ମାର୍ଚ୍ଚ ମାସରେ ୧,୫୦,୦୦୦ ଅଲିଭ ରିଡ଼ଲେ କଇଁଛ ଅବଦୁଲ କଲାମ ଦ୍ୱୀପପୁଞ୍ଜରେ ଅଣ୍ଡା ଦେଇଥିଲେ ।

## ଗ୍ୟାଲେରି

File:Agni-IV.jpg|ଡିଆରଡି଼ଓଦ୍ୱାରା ଅଗ୍ନୀ-୪ ପରୀକ୍ଷଣ
File:AAD Launch Crop.jpg|ଆଡ଼ଭାନ୍ସଡ଼ ଏୟାର ଡିଫେନ୍ସ ପରୀକ୍ଷଣ
File:Akash SAM.jpg|ଆକାଶ ମିସାଇଲ ପରୀକ୍ଷଣ
 
## ଆଧାର